google/wiki40b huggingface dataset:
Pulsjet

Pulsjetmotor

Pulsjetmotor er en resonansmotor uten stempel. Hovedprinsippet i virkemåten er slik: Luft blir suget inn gjennom ventilen på grunn av vakuum fra forrige forbrenning. Luften blandes med drivstoff i forbrenningskammeret og antennes av flammerester som blir returnert tilbake til brennkammeret pga. vakuum fra forrige forbrenning, ventilen vil da lukkes av forbrenningstrykket slik at forbrenningsgassene tvinges ut gjennom et snevrere rør bak som blir kalt resonansrør. På grunn av farten og massen av gassen som beveger seg ut bakenden av røret vil det skapes et undertrykk i forbrenningskammeret som suger inn neste ladning.
Pulsjetmotoren blir startet opp ved hjelp av trykkluft som blir blåst forbi ventilen inn til brennkammeret og blandingen blir antent av en tennplugg. Siden går den av seg selv uten tennpluggen fordi blandingen som kommer inn i brennkammeret blir antent fordi det i resonansrøret er flammerester som ble returnert til brennkammeret pga. vakuum fra forrige forbrenning.
Lengden av resonansrøret er nøye avstemt fordi flammen må ikke blåse ut av resonansrøret for at flammen skal kunne returnere til brennkammeret for å antenne ny blanding i brennkammeret. Pulsjetmotoren i et modellfly kan pulsere opptil 250 pulser pr. sekund mens pulsjetmotoren i en V1 flyvende bombe pulserte opptil 45 pulser pr. sekund.
Pulsjetmotoren har noen ulemper: Høyt drivstofforbruk. Kort levetid pga. brente ventiler fra høy forbrenningstemperatur. Kan ikke monteres inn i flyet pga. sterk varmeutvikling rundt pulsjetmotoren.

Ventilløs pulsjetmotor

Den ventilløse pulsjetmotoren har ingen bevegelige deler og dermed god holdbarhet. Dette er den enkleste jetmotoren som er laget. Den ble produsert på 60-tallet.
Den ventilløse pulsjetmotor er ikke virkelig ventilløs — den bruker luftmassen i inntaksrøret som om den var en ventil til erstatning for en mekanisk ventil.

Historie

Martin Wiberg (1826–1905) utviklet den første pulsjetmotor i Sverige.
Sumpfluer

Utseende

Sumpfluene er middelsstore fluer (de fleste 4 - 7 mm), gjerne gul-brune på farge. 
Brystet (thorax) er matt og fint hårete, med flere kraftige børster. En påfallende børste er festet på kroppssiden rett under vingefestet og peker rett oppover mot dette. Vingene er store og kraftige, ofte litt gulaktige på farge. Vingerfremkanten (costa) har en rekke av kraftige pigger hos de fleste artene. Beina er slanke, lyse på farge, og i alle fall forlåret har lange børster. Bakkroppen er sylindrisk og ganske slank. 
Hodet er forholdsvis lite med middelsstore, runde fasettøyne. Ved innerkanten av hvert fasettøye sitter 2-3 kraftige, lange børster, også et par lange børster mellom punktøynene bakerst i pannen og et par ganske store børster bak disse. Antennene er tre-leddete, ganske små. Det andre leddet har en kort børste på oversiden. Det tredje leddet er avrundet og bærer en lang, fint hårete antennebørste (arista) som er festet på oversiden nær roten. De har en kraftig kinnbørste (vibrissa). Munndelene er av vanlig fluetype, lite påfallende. 
Larvene er av vanlig flue (maggot) – type, pløseformet uten noen kroppsutvekster, tilspisset i hodeenden og tvert avsluttet bak. På det bakerste leddet sitter et par åndehull (spirakler) på små vorter.

Levevis

Artene i underfamilien Suillinae har larver som lever i sopp, både overjordiske sopp og underjordiske slik som trøfler. Medlemmene i de andre underfamiliene er trolig saprofager (dvs. lever av råtnende materiale), men kan finnes i mange ulike situasjoner. Noen arter finnes ofte i huler, der de gjerne er av de tallrikeste insektene, andre lever i ganger og reir av små pattedyr. Noen lever i åtsel, andre i gjødsel, og noen arter kan være veldig tallrike i fjøs og staller.

Skadedyr på løk

Arten Suilla univittata kan gjøre stor skade på løk og spesielt hvitløk. Denne arten har en spesiell livssyklus i og med at de kan veksle fra generasjon til generasjon mellom å leve i en trøffel-art (Tuber magnatum) og hvitløk. Denne fluen finnes ikke i norsk fauna, og bortsett fra den ene arten, som angriper hvitløk, regnes ikke sumpfluene som skadedyr.
Johannes VII Palaiologos

Hans liv

Johannes VII Palaiologos var sønn av keiser Andronikos IV Palaiologos og Keratsa av Bulgaria, en datter av keiser Ivan Alexander av Bulgaria og Theodora av Valakia. Han må ikke forveksles med sin fetter Johannes VIII Palaiologos, sønn av hans onkel Manuel II, som etterfulgte sin far.
Etter at faren Andronikos IV tilrev seg tronen fra sin far Johannes V Palaiologos i 1376, ble Johannes VII innsatt som medkeiser i 1377. Både far og sønn ble styrtet og delvis blindet (på ett øye) i 1379, men Andronikos IV beholdt sin keiserlige status og fikk byen Selymbria som sin egen maktbase av Johannes V. Da Andronikos IV døde i 1385, overtok sannsynligvis Johannes VII sin fars rolle.
Den 14. april 1390 styrtet Johannes VII sin bestefar Johannes V av tronen og satt med makten i fem måneder før Johannes V med hjelp av sin sønn Manuel II Palaiologos og venetianerne gjenvant makten. Johannes VII søkte tilflukt hos den osmanske sultan Bayezid I som hjalp ham tilbake til Selymbria der hans far hadde hersket. Hans forhold til keiser Manuel II (Manuels far, Johannes V, døde i februar 1391) ble etter hvert bedre, og Andronikos var sannsynligvis på et tidspunkt igjen aktuell som tronarving ettersom Manuel på ennå ikke hadde egne sønner. I 1399, etter at osmanene under Bayezid I hadde beleiret Konstantinopel i fem år, måtte Manuel II igjen be om militær hjelp i Vest-Europa. Han overlot styret til sønnen og regenten Johannes VII, som prøvde å demme opp mot tyrkerne og håpet på et mirakel. Og miraklet skjedde, i form av at en enorm styrke av mongoler under ledelse av emiren Timur Lenk stormet inn i Det osmanske rike og slo sultan Bayezids styrker i slaget ved Ankara den 28. juli 1402. Sultanen selv ble tatt til fange, og døde senere i fangenskap. Om mongolene hadde fortsatt kampen mot osmanene kunne dette fått store følger for utviklingen, men Timur Lenk trakk seg i stedet tilbake til sitt hovedkvarter i Samarkand og rettet senere sine angrep østover, mot Kina.
Osmanenes nederlag ble fulgt av et interregnum hvor rivaliserende prinser prøvde å posisjonere seg. Den eldste av Bayezids fire overlevende sønner, Suleyman Çelebi, overtok styret for de europeiske provinsene i det nordlige Hellas, Bulgaria og Trakia. Suleiman foretrakk forhandlingsbordet framfor slagmarken, og i den vanskelige situasjonen osmanene var i måtte han gi fra seg store områder på den tyrkisk-okkuperte kysten på europeisk side av Marmarahavet og en spesiell innrømmelse når det gjaldt byen Thessaloniki. Før tyrkerne invaderte Thessaloniki i 1387 hadde byen vært styrt av Manuel II, og nå når Manuel var tilbake i Konstantinopel ønsket Johannes VII å trekke seg tilbake dit. Johannes fikk beholde keisertittelen (Basileios) og fungerte som guvernør i provinsen. Han tok med seg sin eneste sønn Andronikos V Palaiologos som sannsynligvis var utropt til medkeiser, men denne sønnen døde i 1407, året før Johannes VII døde. Johannes etterlot seg dermed ingen arvinger, og da Manuel II mottok budskapet om hans død, dro han til Tessalonika og innsatte sin egen åtte år gamle sønn Andronikos Palaiologos som hersker.
BTR-90

Historie og utvikling

BTR-90 ble utviklet i 1993, og vist for offentligheten i 1994. Et lite antall av vognene er i tjeneste med russiske innenriksstyrker.

Teknisk

Vognføreren og vognkommandøren sitter framm i skroget. Infanteristene sitter av gjennom luker mellom andre og tredje hjulsett.
I vannet drives BTR-90 fram av to vannjeter.
Hovedbestykningen er en 30 mm maskinkanon av type 2A42 eller en 100 mm kanon av type 2A70. Disse kan heves til 75°, og er stabilisert i to akser. Koaksialt er montert en mitraljøse av type PKT. En automatisk granatkaster av type AGS-17 kan også monteres. Panservernmissiler av type AT-5 Spandrel (russisk navn Konkurs). Denne siste er montert på tårntaket og har en rekkevidde på rundt 4 km. Fire missiler kan tas med.
Motoren er en turbodiesel og er montert bak i skroget.
Grunnkretser i Askim kommune

Grunnkretser i Askim kommune er delområder og grunnkretser som seksjonerer Askim kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Barnebek

Barnebek eller mekonium (latin meconium) er spedbarnets første avføring og består av materiale barnet har svelget mens det befant seg i livmoren: tarmepitelceller, lanugo, slim, fostervann, galle og vann. Barnebek er ikke, i motsetning til tidligere trodd, steril, men består istedenfor av et komplekst mikrobiologisk samfunn som skiller seg fra tidlig avføring hos det fødte barnet. Den er viskøs og klebrig, lik tjære, og luktfri.
Mekonium blir normalt lagret i spedbarnets tarm til etter fødselen, men noen ganger blir den utstøtt i fostervannet før fødselen eller i forbindelse med veer. Av og til tykner mekoniumet og tetner til ileum (siste del av tynntarmen) i en tilstand som heter meconium ileus. Meconium ileus er ofte det første symptomet på cystisk fibrose.
Mekoniumaspirasjonssyndrom (MAS) opptrer når spedbarn får mekonium i lungene i forbindelse med fødselen.
Det kan tas prøver av mekonium for å fastslå eksponering in utero for ulike kjemikalier.
Rockhammar

Rockhammar er et tettsted i Lindesberg kommune i Örebro län i landskapet Västmanland i Sverige. I 2010 hadde tettstedet 270 innbyggere.
Heine Jensen

Trenerkariere

Jensen har vært tidligere vært trener i Stord og Sola Håndball.
I 2007 ble kjæresten Mette Ommundsen klar for HC Leipzig, og Jensen ble trener for rekruttlaget SV Union Halle-Neustadt.
Siden 2008 har Jensen trent kvinnene i HC Leipzig, hvor han vant det tyske mesterskapet i 2009 og 2010.
Det tyske håndballforbundet løste Jensen fra sin kontrakt som hovedtrener i HC Leipzig 25. mars 2011, og engasjerte han som trener for det tyske kvinnelandslaget ut 2012.
Jensen hadde begge jobbene frem til 30. juni 2011, etter dette har han kun hatt ansvaret for kvinnelandslaget.
Jensen ledet Tyskland for første gang i et mesterskap under Håndball-VM 2011 for kvinner‎ i Brasil.
Immanuel Ross

Liv

Han var sønn av sogneprest Hans Christian Ross (1797–1871) og Magdalene Cathrine Edler Meyer, og bror av filologen Hans Ross. Etter å ha blitt privat dimittert i 1861 studerte han filologi. Han ble ansatt som lærer ved Tanks skole i Bergen i 1866 og beholdt denne stillingen helt til han gikk av i 1904. Fra 1867 til 1870 var han dessuten en av bestyrerne ved en privat latinskole i Bergen. Som pensjonist bodde han i Hagavik i Os.
I 1871 deltok Ross ved stiftelsen av en avdeling av Foreningen til norske Fortidsmindesmerkers Bevaring i Bergen, og var i flere år medlem av styret. På vegne av foreningen utførte han arkeologiske utgravninger flere steder på Vestlandet, og skrev innberetninger om undersøkelsene i foreningens årsberetninger. Blant annet registrerte han bygdeborgene på Vestlandet.
Han utga også flere lærebøker, samt skrev skjønnlitteratur og lokalhistoriske beskrivelser fra Bergen.
Sahand kraftverk

Sahand kraftverk er et varmekraftverk i provinsen Øst-Aserbajdsjan i Iran. Det har en installert produksjonskapasitet på 650 MW, fordelt på 2 like store blokker / turbiner. Teknologien er kinesisk.
Anlegget ble utbygd i årene 2000–2005. Brenselstypen er naturgass, råolje og tungolje.
Close to the Edge (sang)

I. «The Solid Time of Change»

Sangen begynner med lyder av fugler, vind og rennende vann. Denne collagen av lyder går snart over i en slags overtyre der en lettere aggressiv gitarsolo skaper et crescendo sammen med synthesizerene og trommene. Brudd i crescendoet i form av vokale punkteringer kommer, og det hele ender opp i en kakofoni som ender brått før det første melodiske temaet, som ledes av gitaren. Tempoet er nå roligere, og dette temaet behandles i forskjellige tonearter. Omtrent fire minutter inn i sangen endres det igjen tempo og melodi. Trommer og bass følger hverandre i én takt, mens gitaren og synthesizeren følger sitt eget tempo. Så kommer den første vokalen inn, og den «flyter» over instrumentene og holder sin egen takt med en anelse atonal melodilinje. Bakgrunnsvokalene er meget harmoniske, og sangens hovedtema kommer tydelig fram.

II. «Total Mass Retain»

Sangen fortsetter med samme melodi og stil, men med temposkifter. Bill Bruford har en rekke rytmiske punkteringer med sine trommer. Først går tempoet litt fortere, før det dempes igjen. Med teksten «I get up, I get down» avsluttes denne satsen, og går sømløst over i neste.
En redigert versjon av denne satsen ble utgitt som singel i 1972. Denne versjonen er inkludert som bonusspor på nyutgivelsen av albumet Close to the Edge i 2003.

III. «I Get Up I Get Down»

Denne satsen har et betydelig lavere tempo og dempet volum i forhold til resten av sangen. Et barokklignende vokalsegment, med hovedvokalen sunget av Jon Anderson og med to vers sunget av gitarist Steve Howe og bassist Chris Squire følger. Etter dette kommer satsens tema spilt på kirkeorgel i forskjellige tonearter, så følger en solo på nevnte kirkeorgel. Soloen «bryter sammen», og føres inn i neste sats.

IV. «Seasons of Man»

Sangens hovedtema dukker brått opp i et raskere tempo, fulgt av en musikalsk og vokal struktur på linje med satsen «The Solid Time of Change», men Rick Wakemans orgelspill er mere komplekst. Alle sangens temaer repeteres, før det hele avsluttes fuge-liknende med tekstlinjer fra de andre satsene. Naturlydene fra åpningen avslutter satsen og sangen.

Inspirasjon til tekstene

I et intervju av Elizabeth Gips i radiokanalen KKUP i Cupertino i California den 27. mai 1996, nevner vokalist og tekstforfatter Jon Anderson at tekstene til denne sangen (og hele albumet Close to the Edge) er inspirert av Hermann Hesses bok Siddhartha
Kalori

Kalori er en enhet for måling av energi med symbol cal. Én kalori er den energimengde som skal til for å heve temperaturen av ett gram vann én grad Celsius, ved et trykk på én atmosfære. Navnet kommer fra latin calere (å være varm). Vanligvis oppgis mengden kalorier i kilokalorier (kcal) på matvareetiketter.
Kalori er ikke en SI-enhet, og er i ferd med å fases ut til fordel for SI-enheten Joule.

Definisjon

Mengden varme som trengs er avhengig av vannets initielle temperatur, noe som resulterer i flere forskjellige definisjoner av kalori, hver av dem tilsvarende en noe forskjellig energimengde. Den mest brukte definisjonen er at en kalori tilsvarer 4,1868 Joule.
Kalori brukes særlig, av historiske årsaker, til angivelse av energi i matvarer.  I forbindelse med mat benytter man som oftest kilokalorier (symbol kcal).
En 250 grams pose potetchips inneholder typisk ca. 1 350 000 cal, dvs. 1 350  kcal.  Dette er nok energi til å øke temperaturen på 13,5 liter vann fra 0 til 100 grader celsius.
Lofotmalerne

Lofotmalerne er en betegnelse på malere som henter sine motiv fra Lofoten, spesielt fra fiskermiljøet.  
Betegnelsen brukes både om kunstnere sørfra som besøkte Lofoten, og om kunstnere som var oppvokst eller bosatt i Lofoten. Som lofotmalere nevnes blant andre Theodor Kittelsen, Einar Berger, Ole Juul , Halfdan Hauge, Otto Sinding, Eilert Adelsteen Normann og Gunnar Berg.
Sørv

Levesett

Sørvens næring består hovedsakelig av vegetasjon, samt vanninsekter og larver, små krepsdyr og snegler. Sørven gyter i om våren i store ansamlinger på grunt vann.
Vanlig størrelse varierer med den aktuelle vannforekomsten; noen steder danner den tette bestander der fisk over 200-300 gram er sjeldne, mens den andre steder kan nå størrelser på godt over 1 kilo. En sørv på over 900 gram kan sies å være en stor sørv de fleste steder. Norgesrekorden er på 1420 gram og ble tatt i 2011 i Skinnerflo i Råde.
National Semiconductor PACE

IPC-16A/520 PACE, forkortelse for Processing And Control Element, er en tidligere 16-biter mikroprosessor som ble produsert av National Semiconductor. Mikroprosessoren ble lansert i 1975 og var den første kommersielle enkelt-brikke 16-biter mikroprosessor. PACE var etterfølgeren til IMP-16, og instruksjonssettet var basert på denne. Mikroprosessoren hadde fire generelle akkumulatorer.
PACE ble etterfulgt av INS8900, som hadde samme arkitektur, men som var produsert med NMOS-transistorer.
Soneterapi

Soneterapi er en alternativ behandlingsform basert på trykkpunkter i føtter og hender. Behandlingsmetoden har opphav i indianske tradisjoner og fra oldtidens Egypt, og ble tatt opp av den amerikanske legen William Fitzgerald på begynnelsen av 1900-tallet. I moderne tid er dette en av de mest utbredte former for alternativ behandling.
Idéen er at hele organismen finnes projisert i flere av organismens deler. Dette idégrunnlaget er felles for fotsoneterapi, håndsoneterapi, øreakupunktur og auriculomedisin, skalleakupunktur, neseakupunktur, nasal refleksterapi, irisdiagnostikk og en del andre alternative behandlingsmetoder.

Offisiell status i Norge

I NOU 1998:21 «Alternativ medisin», som også er kjent som «Aarbakkeutvalgets innstilling», vurderes soneterapi. Konklusjonen som trekkes er at det er ingen kjente naturvitenskapelige forklaringsmodeller for effekten av soneterapi, samt at det ikke finnes studier som dokumenterer effekt. Det er ingen kjente alvorlige bivirkninger av behandlingsformen.
Norgesmesterskapet i basketball for menn

Norgesmesterskapet i basketball for menn er et årlig norgesmesterskap i basketball for menn i Norge.
Kongepokalen ble for første gang delt ut til Norgesmesteren i 1970.
Siden 2003 har vinneren av sluttspillet i BLNO blitt tildelt Norgesmesterskapstittelen.
Operasjon Løvsprett

Handling

En rekke svært forskjellige menn er innkalt til tre ukers repetisjonsøvelse på Haglemoen. Den ene like bemerkelsesverdig som den andre. Vi har den livsglade selgeren Goggen Rask (Rolf Just Nilsen), bilreparatøren Bottolph Johansen (Arve Opsahl) som går under navnet Drømmeren, og skipsrederen Rieber-Larsen jr. (Odd Borg). En uregjerlig gjeng som major Kampstrup (Tore Foss) har vanskelig for å holde orden på – og beholde i leiren idet de melder seg syke og vil bli tatt hånd om av sykepleierne Bitten (Anita Thallaug) og Florence (Sølvi Wang). De gjør sitt beste og kommer gjennom den store feltmanøveren, etter utallige forviklinger og komiske situasjoner.
Filmen ble utgitt på DVD 11. februar 2004.
Sandeåsen skole

Nye Sandeåsen skole

Nye Sandeåsen skole stod klar i 2010 og ligger rett ved siden av dagens skolebygning. Den gamle skolebygningen har nå blitt barnehage.
Det nye skolebygget er i bladet Arkitektnytt beskrevet som en «kube»i to etasjer, med delvis underetasje, et kompakt volum kombinert med en klar strukturering av utendørsområdet, med en streng i nord/syd-retning som danner en ryggrad i anlegget og deler området i soner. Det etableres en fellessone inkludert et adkomsttorg, en skolesone og en sone for barnehagen.
Sandeåsen skole er en toparallell skole, men har valgt å holde de to klassene på hvert trinn sammen som en klasse med 2 pedagoger.
W.H. Auden

Bakgrunn

Auden ble født i York og vokste opp i Birmingham. Far hans var lege mens moren var utdannet sykepleier. Han studerte ved Gresham's School i Norfolk 1920-1925 og ved Christ Church ved University of Oxford 1925-1928. Etter å ha bodd ni måneder i Berlin og deltatt som ambulansefører og reporter for republikanerne i den spanske borgerkrig kom han til USA i 1939 og ble amerikansk statsborger i 1946. Auden mente han hadde islandske aner, og islandske sagaer fant gjenklang i mange av hans verk.

Forfatterskap

W.H. Auden debuterte i 1930 med samlingen Poems, som ble vurdert av T. S. Eliot. Dei tidlige diktene hans var intense og dramatiske, og gav ham et rykte som en venstreorientert dikter og profet. 
Dette var en rolle han gikk vekk fra etter at han bosatte seg i USA. Diktene hans fra 1940-årenetok for seg religiøse og etiske tema på en mindre dramatisk måte, ofte i nyskapte former basert på tradisjonelle diktmønster. I 1950- og 1960-årene hadde mange av diktene hans fokus på hvordan ord viste og gjemte på følelser. Han hadde en særlig interesse for å skrive opera-librettoer, en form som passet for direkte uttrykk for sterke følelser. Han har skrevet librettoen til Igor Stravinskys opera The Rake's Progress av 1951.
Auden skrev også en rekke artikler om litterære, politiske, psykologiske og religiøse emner. Han arbeidet også med dokumentarfilmer, lyriske skuespill og andre forestillinger.
W.H. Auden var homofi]. Han hadde et litterært og romantisk forhold til Christopher Isherwood, en forfatter han var blitt kjent med under skolegangen. 
Han giftet seg med den østerrikske forfatterinnen Erika Mann i 1935, men dette var et pro forma-ekteskap for at hun skulle få britisk statsborgerskap og slippe unna nazistisk forfølgelse i hjemlandet. Mot slutten av 1930-tallet trefte han dikteren Chester Kallman, som han hadde et forhold til resten av livet. 
Auden døde i Wien. Etter sin død ble særlig diktene hans «Funeral Blues» («Stop all the clocks») og «September 1, 1939», om utbruddet av andre verdenskrig, kjent for et vidt publikum.
Penny Greely

Karriere

Greely deltok ved Paralympiske sommerleker 2004 i Athen, der USA fikk bronse i sittevolleyball. 
Hun debuterte med USAs landslag ved VM i rullestolcurling 2011, der USA kom på 7.-plass, og hun deltok også ved VM i rullestolcurling 2012, der de kom på 5.-plass. Ved VM i rullestolcurling 2013 spilte de seg fram til nok en bronsefinale, men Kina vant denne kampen 6-5, slik at USA endte på 4.-plass.  
Greely var lead (ener) ved Paralympiske vinterleker 2014 i Sotsji, der USA kom på 5.-plass med Patrick McDonald som skip.
Persondataloven

Persondataloven er en dansk lov som handler om når og hvordan personopplysninger kan behandles. Som hovedregel gjelder persondataloven for all elektronisk behandling av personopplysninger, men gjelder dessuten også for manuell behandling av personopplysninger i et register. Loven gjelder for private virksomheter, foreninger og organisasjoner samt offentlige myndigheter (unntatt behandlinger foretatt for Politiets Efterretningstjeneste og Forsvarets Efterretningstjeneste).
Lapis Niger

Lapis Niger (latin for «den svarte steinen») er antikk helligdom Forum Romanum i Roma. Sammen med Volcanal, den tilknyttede helligdommen til Vulkan, utgjør det eneste bevarte levning av gamle Comitium, en eldre forsamlingområde som gikk forut Forum og er antatt å være avledet fra et arkaisk kultsted fra 700- eller 600-tallet f.Kr.
Den svarte marmorsteinsettingen fra 100-tallet f.Kr. og den moderne innhegningen av betong fra tidlig på 1900-tallet av Lapis Niger ligger over en antikk grav eller alter, og en steinblokk med ett av de eldste kjente latinske inskripsjonene, datert til ca. 570–550 f.Kr. Overbygningen og helligdommen kan ha blitt bygget av Julius Cæsar under hans omorganisering av området som utgjorde Forum og Comitium. Alternativt kan det ha blitt gjort en generasjon tidligere av Sulla under hans byggeprosjekter rundt Curia Hostilia.
Lapis Niger er en nesten kvadratisk flate steinlagt med svart marmor og omgitt av en lav barriere av hvit marmor. Lapis Niger påstås ha blitt lagd av Julius Cæsar. I antikken ble stedet vanligvis identifisert som Romulus grav, og hadde dermed en stor symbolisk betydning. Stedet ble gjenoppdaget og gravd ut fra 1899 til 1905 av den italienske arkeologen Giacomo Boni. Under steinleggingen fantes da et alter og en steinblokk med den eldste kjente innskriften på latin, datert til 500-tallet f.Kr. Teksten er skadet og vanskelig å tolke, men inneholder antagelig en advarsel mot å vanhellige stedet, og det nevnes også en konge. Noen grav har ikke blitt funnet, kanskje dreier det seg om en heroon (heltekultsted) av den type som fantes i greske byer, det vil si en kultplass tilegnet byens grunnlegger.
Đa Nhim-demningen

Đa Nhim-demningen er en demning med et vannkraftverk i Ninh Thuan, i Vietnam. Dette anlegget har en totalt installert effekt på 160 MW, ble påbegynt i 1955 og stod ferdig utbygd i 1964.
Utleiemegler

Norge

I Norge krever det konsesjon av Finanstilsynet å gjøre utleien, mens forvaltningen ikke må ha konsesjon.